Katri Helena
Katri Helena (oikealta nimeltään Katri Helena Kalaoja, ent. Turunen, ent. Kalaoja-Rajala, o.s. Koistinen; s. 17. elokuuta 1945 Tohmajärvi) on suomalainen iskelmälaulaja ja yksi Suomen menestyneimmistä laulajista.
Katri Helena on levyttänyt vuoteen 2015 mennessä yli 478 laulua, julkaissut 52 albumia ja kokoelmaa, ja äänitteitä on myyty kaikkiaan yli 1,5 miljoonaa. Hän on vuoteen 2011 mennessä saanut 19 kultalevyä, neljä platinalevyä ja yhden tuplaplatinan. Katri Helenan hittejä ovat muun muassa "Anna mulle tähtitaivas", "Vasten auringon siltaa", "Mun sydämeni tänne jää", "Katson sineen taivaan", "Lintu ja lapsi", "Katson autiota hiekkarantaa", "Paloma Blanca", "Syysunelma", "Ei kauniimpaa" ja ”Puhelinlangat laulaa”.
Katri Helenan levytysura alkoi vuonna 1963 ”Poikien kuvat” -laululla. Seuraavana vuonna julkaistusta ”Puhelinlangat laulaa” -kappaleesta tuli Katri Helenan läpimurtohitti. Toivo Kärjen ja Juha Vainion "Minne tuuli kuljettaa" jäi yleisön mieleen Eurovision laulukilpailun Suomen karsinnoista 1965.
Katri Helena edusti Suomea Eurovision laulukilpailussa 1979 kappaleella "Katson sineen taivaan" sijoittuen 14:nneksi. Toisen kerran Katri Helena edusti Suomea vuoden 1993 loppukilpailussa kappaleella "Tule luo" jolla hän sijoittui 17:nneksi.
1970-luvun jälkeen yhteistyö kapellimestari Esa Niemisen kanssa 1980-luvulta 2000-luvulle jatkoi Katri Helenan uraa iskelmäviihteen kärkipaikoilla, muun muassa kappaleilla "Vie minut", "Onnen onkija" ja "Minä toivon". Suurimman suosion saavutti 1990-luvun alussa julkaistu Jukka Kuoppamäen sävellys ja sanoitus "Anna mulle tähtitaivas", josta Katri Helenalle myönnettiin Erikois-Emma-palkinto.
Katri Helenan 50-vuotis taiteilijajuhlaa 2013–2014 vietettiin 45:llä konsertilla ympäri Suomea.
Katri Helena on kuulunut uransa aikana kolmen levy-yhtiön listoilla. Hänen uransa alkoi PSO-levy-yhtiössä vuonna 1963. Kymmenen vuoden päästä, vuonna 1973, hän siirtyi Scandiaan, joka yhdessä emoyhtiönsä Finnlevyn kanssa yhdistyi kansainväliseen Warner Music Groupiin 1993.
Katri Helena esiintyi 20 vuotta, vuoteen 2008 saakka, Petoman-orkesterin solistina. Sittemmin hänen orkesterinsa kapellimestarina toimi Arttu Takalo ja 2014 kapellimestariksi tuli Ville Riippa.
Vuonna 2000 Katri Helena oli osa Leidit Lavalla -kvartettia yhdessä Paula Koivuniemen, Marion Rungin ja Lea Lavenin kanssa.
Vuonna 2004 Katri Helena teki Jari Sillanpään kanssa MeStarat-konserttikiertueen. Katri Helenan ja Sillanpään lavashow kiersi Suomen suurilla areenoilla. Vuonna 2007 pari teki paluun samalle lavalle, MeStarat Joulushow -kiertueen muodossa, joka myös kiersi suuria areenoita ympäri Suomen. Joulun alla 2007 Katri Helena ja Sillanpää saivat harvinaisen singlekultalevyn singlestä ”Vierellesi kaipaan”, yli 5 000 myytyä singleä.
Vuonna 2010 Katri Helena teki uuden levytyssopimuksen tamperelaisen Hype Recordsin kanssa, mutta palasi Warner Music Groupin joukkoihin 2013. Vuonna 2011 hän vaihtoi pitkäaikaisen managerinsa Lilja Kainulaisen Tommi Liimataiseen.
Helsingin kaupunginteatterissa sai elokuussa 2011 ensi-iltansa Katri Helenasta kertova musiikkinäytelmä "Katri Helena – Sinivalkoinen ääni". Sen on kirjoittanut Ilpo Tuomarila, ohjannut Tiina Brännare ja pääosaa esitti Sanna Majuri. Muissa rooleissa nähtiin Sinikka Sokka Bertta-äitinä, Kari Arffman Panu Rajalana ja Sami Hokkanen Timo Kalaojana.
Syksyllä 2012 Katri Helena oli mukana Nelosella esitetyssä "Vain elämää" -sarjassa, jossa seitsemän kotimaista artistia esitti toistensa kappaleita.
Katri Helenan uusin albumi "Taivaan Tie" julkaistiin 2014 ja se myi kultaa nopeasti.
Katri Helenalle myönnettiin vuonna 2007 Pro Finlandia -mitali. Vuonna 2014 Katri Helena palkittiin Iskelmä-Finlandia -palkinnolla. Vuonna 2014 Katri Helena sai Tohmajärvelle nimikkokadun, Katri Helenan raitti.
Katri Helena joutui jäämään vuoden 2018 kesällä sairauslomalle esiintymisistään kilpirauhasen vajaatoiminnan vuoksi.
Nuoruudenavioliitto Matti Turusen kanssa päättyi eroon jo Katri Helenan uran alussa. Katri Helena oli naimisissa muusikko-säveltäjä Timo Kalaojan kanssa vuodesta 1973 tämän kuolemaan vuonna 1988 asti. Heillä on kolme yhteistä lasta: Hanna (1974), Maija (1977) ja Juha (1976), joka kuoli 33-vuotiaana sairauskohtaukseen 2009. Vuonna 1997 laulaja meni naimisiin kirjailija Panu Rajalan kanssa heidän seurusteltuaan sitä ennen kolmen ja puolen vuoden ajan. Liitto päättyi eroon vuonna 2004. Kesällä 2013 Katri Helena kertoi seurustelevansa 32 vuotta nuoremman managerinsa Tommi Liimataisen kanssa.
Katri Helena on asunut Askolassa Itä-Uudellamaalla vuodesta 2006 lähtien.